Το Νομικό Πρόσωπο Πολιτισμού, Αθλητισμού, Περιβάλλοντος, Παιδείας, Πρόνοιας και Αλληλεγγύης του Δήμου Νάξου και Μικρών Κυκλάδων (ΝΟ.Π.Π.Α.Π.Π.Π.Α) διοργανώνει κι αυτό το καλοκαίρι μια σειρά από εκδηλώσεις στο Θεατρικό Μουσείο Ιάκωβος Καμπανέλλης της Νάξου. Το μουσείο άνοιξε τις πόρτες του στο κοινό και λειτουργεί από το καλοκαίρι του 2016, για να δέχεται στο εξής όσους επιθυμούν να γνωρίσουν τον σπουδαίο Ναξιώτη συγγραφέα που ανανέωσε τη μεταπολεμική θεατρική δραματουργία με το σημαντικό του έργο. Μετά την επιτυχημένη διοργάνωση των δύο προηγούμενων ετών το Θεατρικό Μουσείο Ιάκωβος Καμπανέλλης παρουσιάζει και αυτό το καλοκαίρι ένα πλούσιο πρόγραμμα που περιλαμβάνει την καθιερωμένη πια «Ταινία της Τετάρτης» αλλά και θεατρικά εργαστήρια.

Λίγα λόγια για το Θεατρικό Μουσείο Ιάκωβος Καμπανέλλης

Ο επισκέπτης μπορεί να δει το χώρο του γραφείου του, προσωπικά αντικείμενα, έγγραφα, πορτρέτα, σκίτσα, μετάλλια, πλακέτες και αρχειακό υλικό, πολύτιμη και ευγενική δωρεά της κόρης του, Κατερίνας Καμπανέλλη. Επίσης, μπορεί να μελετήσει όλα τα έργα του που έχουν εκδοθεί, μελέτες για το έργο του, και να δει ψηφιοποιημένες συνεντεύξεις του και ταινίες στις οποίες έγραψε το σενάριο ή σκηνοθέτησε.

Πρόγραμμα Εκδηλώσεων και Εργαστηρίων

Η ταινία της Τετάρτης – «Από τη σκηνή στην οθόνη» (Κάθε Τετάρτη στις 21:00 από 11/6 έως 19/9)

Σε συνεργασία με την Κινηματογραφική Λέσχη Νάξου, κάθε Τετάρτη θα προβάλλεται μια ταινία βασισμένη σε έργα του κλασικού ρεπερτορίου. Θα ακολουθεί συζήτηση. Εισήγηση: Κατερίνα Πολυχρονοπούλου και Κατερίνα Χάλκου. Εργαστήρι Θεατρικής Γραφής (1, 2 και 3 Σεπτεμβρίου 2018, Διάρκεια 9 ώρες)

Για τρίτη χρονιά οργανώνεται το εργαστήρι θεατρικής γραφής με τη θεατρική συγγραφέα Νίνα Ράπη. Για όσους επιθυμούν να ανακαλύψουν ή να εξελίξουν τις δυνατότητές τους στη συγγραφή θεατρικού έργου. Μέσα από παρουσιάσεις στις βασικές αρχές της θεατρικής γραφής, αναγνώσεις έργων μικρής διαρκείας, ασκήσεις και εποικοδομητική κριτική, οι συμμετέχοντες θα ολοκληρώσουν την πρώτη μορφή ενός μονόπρακτου. «Όταν το σώμα απο-γειώνεται.» – Βιωματικό εργαστήρι σωματικής έκφρασης (9, 10, & 11 Αυγούστου, Διάρκεια 6 ώρες)

Με τη χορογράφο Αναστασία Γεωργαλά. Αναγνώσεις θεατρικών έργων (Παρασκευή 20 Ιουλίου 2018 και Παρασκευή 24 Αυγούστου 2018 στις 21:00)

Αναγνώσεις θεατρικών έργων του νεοελληνικού θεάτρου από την Ομάδα του Θεατρικού Μουσείου Ιάκωβος Καμπανέλλης σε σκηνοθεσία Κατερίνας Πολυχρονοπούλου. Μια γνωριμία με θεατρικά κείμενα και συζήτηση πάνω στους θεματικούς άξονες που αναφέρονται σ’ αυτά. Στη δεύτερη παρουσίαση συμμετέχει η ιστορικός-θεατρολόγος Κατερίνα Χάλκου. Πώς περνάμε από το παιχνίδι στην παράσταση (Κάθε Τρίτη 11:00 – 14:00)

Δημιουργική απασχόληση για παιδιά από 5 μέχρι 12 χρονών με την ηθοποιό και θεατρική συγγραφέα Γεωργία Παρασκευά. Με αφορμή το θεατρικό έργο του Ιάκωβου Καμπανέλλη «Παραμύθι χωρίς όνομα» οργανώνουμε τη δική μας παράσταση, μέσα από τεχνικές θεατρικού παιχνιδιού και αυτοσχεδιασμούς. Από το παιχνίδι των ρόλων αφηγούμαστε τη δική μας ιστορία, κατασκευάζουμε το σκηνικό μας χώρο και τα κοστούμια μας. Στο τέλος της περιόδου θα οργανωθεί μια βραδιά από τα παιδιά που θα συμμετάσχουν με όλα όσα θα δημιουργήσουν στο πλαίσιο αυτών των συναντήσεων, από την Τρίτη 10 Ιουλίου 2018 μέχρι 4 Σεπτεμβρίου 2018. Θεατρικό εργαστήρι για εφήβους και ενήλικες – «Ο Οδυσσέας στο έργο του Ιάκωβου Καμπανέλλη.» (Κάθε Τρίτη 20:00-22:00)

Διερεύνηση του μύθου του Οδυσσέα με αφορμή τα έργα του Ιάκωβου Καμπανέλλη: «Οδυσσέα γύρισε σπίτι» και «Τελευταία Πράξη». Με τη σκηνοθέτιδα Κατερίνα Πολυχρονοπούλου. Στο τέλος της περιόδου θα γίνει παρουσίαση των εργασιών του εργαστηρίου, από την Τρίτη 10 Ιουλίου 2018 μέχρι 4 Σεπτεμβρίου 2018.

Πληροφορίες